Čelnici Hrvatske demokratske zajednice više nisu jedinstveni oko strategije izlaska iz trenutne krize, doznaje Telegram. Telegram, čiji duboki izvori u HDZ-u su prošlog tjedna otkrili ime novog mandatara, kao i mogući sastav nove Vlade, sada javlja kako sve veći broj utjecajnih HDZ-ovaca traži da se odustane od rušenja vlastite Vlade.

Po tvrdnjama naših izvora, dio članova HDZ-a na čelu s utjecajnim zamjenikom predsjednika Milijanom Brkićem zagovara ostanak trenutne Vlade, na čelu s premijerom Oreškovićem, kako bi se održala saborska većina HDZ-a i Mosta. To je, smatraju, jedini način da HDZ izbjegne očekivanu katastrofu na prijevremenim izborima, uzrokovanu aferama i sukobom interesa predsjednika stranke.

To je također razlog zašto današnja sjednica Sabora, krajnje neobično, počinje raspravom o zdravstvenoj zaštiti a ne opozivom premijera Oreškovića. Vodeći članovi HDZ-a odlučili su se kupiti nešto vremena za dodatno razmatranje strategije i eventualno povlačenje opoziva.

Otvaranje vrata za pregovore s Mostom

Na strategiju rušenja vlastite Vlade bio je prisiljen predsjednik Tomislav Karamarko, kako bi izbjegao opoziv s mjesta potpredsjednika Vlade. Međutim, kažu naši izvori, Karamarko je HDZ-u bio obećao kako će se povući iz Vlade ukoliko postane izvjesno da neće moći okupiti novu većinu, kako bi otvorio vrata za nove pregovore Mosta i HDZ-a.

Uvjeti Mosta za nastavak suradnje su micanje Karamarka iz Vlade i ostanak Tihomira Oreškovića na njenom čelu. Karamarko je jučer uistinu objavio da se povlači iz Vlade, međutim, suprotno obećanju koje je dao stranci, odlučio je da se ide dalje s procesom opoziva u Saboru.

Večernji list jučer je također javio kako je moguće da HDZ obustavi opoziv premijera. Po njihovim izvorima iz HDZ-a, stranka je razgovarala o tome da, nakon Karamarkove ostavke iz Vlade, nije potrebno ići na rušenje premijera. “Sve opcije su otvorene”, prenosi Večernji izjave svojih izvora iz stranke, a Miroslav Tuđman nije demantirao tu mogućnost.

Pozicioniranje za period koji dolazi

Sve veći dio HDZ-a smatra kako je, bez sigurne nove većine u Saboru, ovo put u mogući izborni debakl stranke. Tomislav Karamarko, koliko se može čuti po stranačkim hodnicima, nije osigurao potrebnih 76 potpisa, pa će se HDZ, nakon odluke Povjerenstva o sukobu interesa, naći na neugodnom političkom prostoru.

U tom smislu stranka uistinu postaje talac jednog čovjeka i njegovih afera, kao što je to na nedavnom stranačkom saboru poručio jedan od kandidata za sljedećeg predsjednika stranke, Andrej Plenković. Nakon odluke Povjerenstva, sve veći dio članova slaže se s time. Znakovito je, ukazuju naši sugovornici, što Milijan Brkić već mjesecima ne stoji iza Karamarka prilikom obraćanja novinarima.

Kako kažu izvori Telegrama, moguće je da stranka ipak na kraju dopusti Karamarku da svoj plan izvede do kraja, ali isto tako se spekulira da će dio zastupnika HDZ-a biti sudržano u glasanju. Kao što ih dio preko medija želi jasno poručiti da nisu bili za samoubilačku strategiju rušenja Vlade, no riječ je o zauzimanju pozicija za razbolje koje dolazi.